钦定古今图书集成/明伦汇编/氏族典/第121卷 > 陈从易
## 钦定古今图书集成/明伦汇编/氏族典/第121卷 > 陈从易

按《宋史陈从易传》：从易字简夫，泉州晋江人。进士及
第，为岚州团练推官，再调彭州军事推官。王均盗据
成都，连陷绵、汉诸郡，彭人谋杀兵马都监以应之。时
从易摄州事，斩其首谋者，召馀党晓以祸福，众皆呼
悦。贼平，安抚使王钦若以状闻，召为秘书省著作佐
郎、大理寺详断官，迁太常博士，出知邵武军，预修《册
府元龟》，改监察御史。真宗宴近臣崇和殿，召从易预
赋诗，称旨。迁侍御史，改刑部员外郎、直史馆、知虔州。
天禧中，坐荐送别头进士失实，降工部员外郎。以父
老求乡郡。宰相寇准恶其疏己，除吉州。从易因对，自
言改福州。未行，遭父丧。除服，纠察在京刑狱，出为湖
南转运使，徙知荆南，擢太常少卿、直昭文馆、知广州。
又坐尝课校太清楼书，字非伪误，而从易妄判窜之，
降直史馆。明年，复职。在广三年，以清德闻。入为左司
郎中、知制诰兼史馆修撰，迁左谏议大夫。命使契丹，
以年老辞不行。进龙图阁直学士、知杭州，卒。